Foto’s: Nóg klagtes oor staat se kwarantynkampe | Maroela Media
Die Nababeep-kwarantynfasiliteit (Foto: Verskaf)
Talle klagtes het weer die afgelope week ingestroom oor kwarantynfasiliteite waar gerepatrieerde Suid-Afrikaners noodgedwonge beland het. Dié fasiliteite voldoen glo nie aan die nodige gesondheidsprotokolle nie. Die departement van gesondheid dring egter daarop aan dat mense wat na die land terugkeer in staatsfasiliteite moet bly.
’n Groep van omtrent 11 Suid-Afrikaners wat verlede Vrydag oor die landgrense van verskeie buurlande teruggekeer het, is tans onder haglike omstandighede in Nababeep-hospitaal digby Springbok in die Noord-Kaap vasgekeer. Hulle sê die fasiliteit is vuil en onveilig en hulle is daarom bekommerd oor hul gesondheid.
Agt van dié Suid-Afrikaners kom van Namibië. Namibië word beskou as ’n laerisikoland en het slegs 24 positiewe Covid-19-gevalle.
Klagtes is ontvang oor badkamers wat nie gesaniteer word nie (Foto: Verskaf)
Met hul aankoms by die fasiliteit, is daar glo aan hulle gesê dat hulle nie vir Covid-19 getoets gaan word nie, en dat hulle vir 14 dae daar moet vertoef. Hulle gaan glo ook eers ná 14 dae ’n permit ontvang wat hulle toelaat om oor provinsiale grense na hul huise te kan reis.
Volgens twee vroue, wat graag anoniem wil bly, wat afsonderlik uit Namibië teruggekeer het, bedryf die hospitaal ’n aktiewe dagkliniek waar mense van die gemeenskap kom vir behandeling vir siektes soos TB of MIV. Dieselfde verpleegsters wat pasiënte in die dagkliniek help, beweeg dan tussen die groep Suid-Afrikaners rond sonder handskoene en maskers. Die vroue vrees dat hulle dalk só siektes kan optel.
Volgens dié vroue moet almal in kwarantyn een badkamer deel. Die badkamer is glo ook sedert verlede Vrydag nog nie een keer gesaniteer nie.
Die meerderheid van die groep is vroue en voel onveilig omdat die fasiliteit glo geen heining om het nie. Daar is ook geen diefwering voor die vensters nie en die slaap- en badkamerdeure kan ook nie sluit nie.
Dié groep Suid-Afrikaners het met hul aankoms in die land ’n keuse gehad om in die Nababeep-hospitaal vir 14 dae te gaan bly of op hul eie onkoste in die Springbok-karavaanpark op Springbok te selfisoleer. Almal het egter nie voldoende fondse gehad om vir verblyf in die karavaanpark te betaal nie.
Die Nababeep-hospitaal het Maroela Media na die departement van gesondheid se Namakwa-distrikskantoor in Springbok vir navraag verwys. Maroela Media het reeds Dinsdag die navraag aan die distrikskantoor gestuur en nog geen terugvoer ontvang nie.
Intussen eis die DA, AfriForum en die VF Plus dat die KwaZulu-Natalse departemente van gesondheid en openbare werke ingryp om die groep gerepatrieerde Suid-Afrikaners wat onder haglike kwarantyntoestande in die Coastland-hotel in die Durbanse middestad bly, gehelp word.
DA-parlementslede Tim Brauteseth en Martin Meyer het Donderdagaand die hotel self besoek.
’n Groep van 365 Suid-Afrikaners wat op Carnival Cruise Line-skepe oorsee gewerk het, is die week gerepatrieer nadat hulle vir 81 dae op skepe gestrand was. Sowat 199 Suid-Afrikaners van dié groep het Woensdag in die Coastland-hotel vir kwarantyn beland. Die res van die groep is na die City Lodge-hotel in Umhlanga gestuur.
Maroela Media het talle klagtes van dié groep Suid-Afrikaners ontvang wat sê die hotelkamers en badkamers is uiters vuil en hulle vrees dat hul siektes gaan opdoen.
Die kamers is glo vol kokkerotte en in van die kamers lê dooie duiwe. Van die kamers se badkamers se krane werk ook nie en die waarvan die krane werk, se water is vuil en bruin, het die inwoners aan Maroela Media gesê. Party kamers het nie eers warm water nie.
Volgens klaers het van die Suid-Afrikaners Woensdag geweier om die hotel binne te gaan, maar is deur die polisie gedwing om in te gaan.
Die groep van die skepe is intussen Donderdag deur private mediese diensverskaffers, wat deur die Carnival Cruise Line-passasierskeepsmaatskappy gereël is, vir Covid-19 getoets. Hulle moet egter volgens die departement van gesondheid vir 14 dae daar bly.
Brauteseth sê daar is geen gesondheidsprotokolle, soos uiteengesit deur die departement van gesondheid, by die fasiliteit in plek nie. Hy sê mense beweeg in en uit die hotel sonder enige maskers of handskoene.
Die Suid-Afrikaners wat in die hotel bly, vrees dat hul siektes gaan optel (Foto: Verskaf)
“Dit is duidelik dat daar nie beplan was om die hotel as kwarantynfasiliteit beskikbaar te stel nie. Die provinsiale departemente van gesondheid en openbare werke het geen benul van die situasie daar nie en hul nasionale eweknieë doen niks. Hulle ignoreer ons korrespondensie en ons versoek om dringend in te gryp,” sê Brauteseth.
Alana Bailey, hoof van kultuursake by AfriForum, sê AfriForum het Donderdag dringende hofstukke uitgereik om onder meer te versoek dat alle mense wat gerepatrieer word, die reg moet hê om hulself te kan isoleer.
“Mense word teen hulle sin en dikwels onder ongerieflike of selfs gevaarlike omstandighede in kwarantyn gehou en boonop moet belastingbetalers hiervoor opdok, terwyl hulle meestal in hul eie fasiliteite en op hul eie koste kon selfisoleer. Ons hoop dat die hofsaak ons sal help om ’n oplossing te vind wat die belange en veiligheid van al die betrokkenes sal verseker,” sê Bailey.
Maroela Media het ’n navraag aan die KwaZulu-Natalse departement van gesondheid gerig oor die kwessie by die Coastland-hotel, maar wag nog op terugvoer.
Die kamerdeure by die Nababeep-hospitaal waar die Suid-Afrikaners in kwarantyn moet bly, kan nie sluit nie (Foto: Verskaf)
Klagtes is ontvang oor vuil badkamers by die Coastland-hotel (Foto: Verskaf)
Die Coastland-hotelkamers is uiters vuil (Foto: Verskaf)
Die Suid-Afrikaners wat in die Coastland-hotel bly, vrees dat hul siektes gaan optel (Foto: Verskaf)
AfriForum DA In die nuus KwaZulu-Natal Noord-Kaap
Weereens ń bewys die staat gee niks om vir sy burgers maar ons belasting geld is goed genoeg vir hul vet salarisse
Klagtes val op dooie ore . Stuur die fotos die hele wereld vol en dagvaar die rook uit elke een wat ‘n vinger naby die vrot pastei het . Die hantering van die wat vir die skyn in weelde ontvang is , asook die geld spoor sal meer as genoeg wees om te slaag .
As jy nie daar daar doodgaan van die koronavirus nie sal ander peste jou doodmaak.
Dis uiters swak, dis n vuil gemors, duidelik die standaard van ons nuwe Suid Afrika. Lyk soos ons land se totale agteruitgang. niks is meer op standaard nie.
Kan daar vasgestel word wie aandeel in die fasiliteite het en wie finansiële voordeel geniet.